VYHLÁŠKA
Regionálneho úradu verejného zdravotníctva so sídlom v Považskej Bystrici, zo dňa 17. decembra 2020, ktorou sa nariaďujú opatrenia pri ohrození verejného zdravia pre okresy Považská Bystrica, Púchov, Ilava.
Regionálny úrad verejného zdravotníctva so sídlom v Považskej Bystrici (ďalej len „RÚVZ so sídlom v Považskej Bystrici“) ako príslušný orgán štátnej správy na úseku verejného zdravotníctva podľa § 6 ods. 3 písm. e), § 48 ods. 4 písm. d), e). z) a § 59b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov (ďalej len „zákon č. 355/2007 Z. z.“) z dôvodu pandémie ochorenia COVID-19 ustanovuje:
§ 1
(1)	 Podľa ustanovenia § 48 ods. 4 písm. d), e), z) zákona č. 355/2007 Z. z. sa zakazuje:
a)	 všetkým prevádzkovateľom zariadení verejného stravovania podávanie pokrmov a/alebo nápojov v priestoroch zariadení verejného stravovania,
b)	 predaj alkoholických nápojov určených na priamu konzumáciu vrátane ich predaja na odber so sebou,
c)	 organizovanie hromadných podujatí divadelných, hudobných, filmových alebo iných umeleckých predstavení, športových podujatí v interiéri aj exteriéri,
d)	 realizovanie firemných posedení a akýchkoľvek stretnutí spojených s konzumáciou pokrmov a/alebo nápojov,
e)	 výkon bohoslužieb.
(2)	 Zákaz podľa § 1 ods. 1 sa nevzťahuje na:
a)	 športové podujatia registrovaných klubov za podmienok určených vydanou vyhláškou Úradu verejného zdravotníctva Slovenskej republiky, ktorou sa nariaďujú opatrenia pri ohrození verejného zdravia k obmedzeniam prevádzok a hromadných podujatí V.v. SR
b)	 outdoorové aktivity v jednom okamihu v počte do 6 osôb,
c)	 prevádzky verejného stravovania vydávajúce pokrmy a/alebo nealkoholické nápoje na odber so sebou alebo prostredníctvom donáškovej služby,
d)	 obrad krstu, pohrebný obrad a sobášny obrad,
e)	 rodinné stretnutia osôb v priamom príbuzenskom vzťahu.
§ 2
Zrušuje sa vyhláška Regionálneho úradu verejného zdravotníctva so sídlom v Považskej Bystrici č. 37/2020 V.v. SR, ktorou sa nariaďujú opatrenia pri ohrození verejného zdravia pre okresy Považská Bystrica, Púchov, Ilava.
Účinnosť
Táto vyhláška nadobúda účinnosť dňom 19.12.2020.
Mgr. Renata Beníková, MPH, v.r.
      regionálna hygienička

Číslo spisu		Por. č. záznamu	Číslo záznamu	Typ záznamu		Forma originálu
0042604/2020	Externý doručený záznam	hodnoverná elektronická